To 19.3.2020

Hyvä ystävä, Ilosanoma-raamattupiirissä ja muualla.

Kevät on jo hyvässä vauhdissa. Tänä vuonna se on näyttänyt maailmalle aika lailla erilaiset kasvot. Meillä Suomessakin on ryhdytty monenlaisiin varotoimiin korona-viruksen vuoksi.

Laihian seurakunnassa ei voida pitää julkisia, kaikille avoimia jumalanpalveluksia, eikä muitakaan tilaisuuksia pienimuotoisia perhejuhlia lukuun ottamatta.

Ilosanoma-raamattupiiri on tässä sinulle etänä.

Piirin vetäjän kanssa on sovittu, että laitetaan tähän seurakunnan nettisivulle mitä olisi kulloinkin tarkoitus käydä läpi piirissä. Näin voivat nekin osallistua, jotka eivät muutoin voi osallistua.

Tarvitset Raamatun ja virsikirjan.

Jos haluat, niin laula itsellesi iloksi joku virsi (piirissä oli viimeksi virsi 408

Sitten voit sanoa ääneen tai hiljaa Isä meidän -rukouksen:

Isä meidän, joka olet taivaissa. Pyhitetty olkoon sinun nimesi. Tulkoon sinun valtakuntasi. Tapahtukoon sinun tahtosi, myös maan päällä niin kuin taivaassa. Anna meille tänä päivänä meidän jokapäiväinen leipämme. Ja anna meille meidän syntimme anteeksi, niin kuin mekin anteeksi annamme niille, jotka ovat meitä vastaan rikkoneet. Äläkä saata meitä kiusaukseen,
vaan päästä meidät pahasta. Sillä sinun on valtakunta ja voima ja kunnia iankaikkisesti. Aamen

Siunaa tämä kotihartaus kodissasi ja kaikki läheisesi lähellä ja kaukana. Voit sanoa heitä nimeltä.

**Etsi Raamatustasi Apostolien teot, luku 6,** Uuden Testamentin puolella. Alkaa sanoilla: **Niinä päivinä**… Tai uuden käännöksen mukaan: **Noihin aikoihin** opetuslasten joukon yhä kasvaessa…

Tämä Jeesukseen uskovien joukko, eli seurakunta oli suurentunut vähitellen, vaikka heitä vainottiinkin, mutta ongelmaksi ilmeni leskien avustaminen. Seitsemän miestä valittiin tekemään tätä palvelustyötä. Mieti ketkä meidän seurakunnassa tekevät tätä! Silloin syntyi diakoniatyö. Eli se jatkuu nykyäänkin! Muistetaan diakoniatyöntekijöitä rukouksin.

Jae 7 on ihana! Se alkaa: Jumalan Sana menestyi… Uudemman raamatunkäännöksen mukaan siellä lukee: Jumalan Sana levisi leviämistään… Tämä tarkoittaa, että ihmiset tulivat elävään uskoon! Niinhän mekin haluamme elää. Rukoillaan elämämme puolesta ja kaikkien puolesta, jotka Herra antaa meille ajatuksiin näinä vaikeina päivinä, kun korona peljättää meitä suomalaisiakin. Herra Varjele!  Anna anteeksi syntimme ja vahvista uskoamme! Ole Herra, ylistetty ja kiitetty. Sinuun me turvaudumme!

Jae 8: Stefanos oli täynnä  armoa ja voimaa, teki suuria ihmeitä ja tunnustekoja kansassa. Kiitos Herralle! Vaikuta Herra meidänkin seurakunnassa.

Jae 9-14: Mutta sitten alkoi väittely Stefanusta vastaan. Muistatko ketä myöskin syytettiin ja kenestä valehdeltiin jatkuvasti?! Hänen piti salaa mennä tapaamaan ihmisiä, eli Jeesushan hän oli! (Jakeesta 14 keskustellaan myöhemmin). Luku päättyy ihanasti Stefanuksen kasvoihin!

Luetaan psalmi 23:

Herra on minun paimeneni, ei minulta mitään puutu. Hän vie minut vihreille niityille, hän johtaa minut vetten ääreen, siellä saan levätä. Hän virvoittaa minun sieluni, hän ohjaa minua oikeaa tietä nimensä kunnian tähden. Vaikka minä kulkisin pimeässä laaksossa, en pelkäisi mitään pahaa, sillä sinä olet minun kanssani. Sinä suojelet minua kädelläsi, johdatat paimensauvallasi. Sinä katat minulle pöydän vihollisteni silmien eteen. Sinä voitelet pääni tuoksuvalla öljyllä, ja minun maljani on ylitsevuotavainen. Sinun hyvyytesi ja rakkautesi ympäröi minut kaikkina elämäni päivinä, ja minä saan asua Herran huoneessa päivieni loppuun asti.

Lauletaan virsi 548 Tule kanssani Herra Jeesus…

Sano ääneen: Herra siunaa meitä ja varjele meitä. Herra kirkasta kasvosi meille ja ole meille armollinen. Herra käännä kasvosi meidän puoleemme ja anna meille sinun rauhasi. Isän ja Pojan  ja Pyhän Hengen nimeen. Amen

Muistetaan rukouksin toisiamme!

Siunausta!